**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL atlyginimo dydžio už atlygintinai teikiamas paslaugas, vykdant Klaipėdos Vydūno gimnazijos kultūrinio ir meninio ugdymo programą, nustatymo“**

**PROJEKTO**

1. **Projekto rengimą paskatinusios priežastys.**

Šis sprendimo projektas parengtas, siekiant pakeisti atlyginimo dydį vienam asmeniui per mėnesį už atlygintintai teikiamas paslaugas, vykdant Klaipėdos Vydūno gimnazijos (toliau – Gimnazija) kultūrinio ir meninio ugdymo programą (toliau – programa), pagal pasikeitusius teisės aktus ir padidėjus klasių skaičiui.

1. **Parengto projekto tikslai ir uždaviniai.**

Šio sprendimo projekto tikslas – užtikrinti kokybišką ugdymą Gimnazijoje, įgyvendinant Humanistinės kultūros ugdymo menine veikla sampratą.

Uždavinys – nustatyti atlyginimo dydį už atlygintinai teikiamas paslaugas, vykdant Gimnazijos programą, atitinkantį išaugusį lėšų poreikį.

1. **Kaip šiuo metu yra teisiškai reglamentuojami projekte aptarti klausimai.**

Klaipėdos miesto savivaldybės tarybos 2014 m. rugsėjo 15 d. sprendimu Nr. T2-202 „Dėl kainų už atlygintinai teikiamas paslaugas, vykdant Meninio ugdymo programą Klaipėdos Vydūno gimnazijoje, patvirtinimo“ buvo nustatytas atlyginimo dydis už atlygintinai teikiamas paslaugas, vykdant Gimnazijos meninio ugdymo programą.

1. **Kokios numatomos naujos teisinio reglamentavimo nuostatos ir kokių rezultatų laukiama.**

Atlyginimo dydis vienam asmeniui per mėnesį už atlygintinai teikiamas paslaugas, vykdant Gimnazijos programą, bus nustatytas atsižvelgiant į pasikeitusią pedagogų darbo apmokėjimo tvarką, įvertinus mokinių kultūrinio ir meninio ugdymo įgyvendinimą, priskaičiuojant lėšas, reikalingas mokymo priemonėms mokinių pažintinei veiklai bei pedagogų kvalifikacijos tobulinimui.

1. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Dėl padidėjusio atlyginimo dydžio galimas tėvų nepasitenkinimas. Būtina pristatyti tėvams Gimnazijos programos vykdymo privalumus ir jos įtaką harmoningos asmenybės formavimuisi.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Nereikia

1. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Gimnazijos vykdomos programos finansavimo modelį siūloma keisti dėl šių priežasčių:

1. pradinių klasių tėvus klaidina skirtingi mokesčiai (mokestis už pailgintos dienos grupės paslaugą, mokestis už kultūrinį, meninį ugdymą);

2. dalis kultūrinio ugdymo valandų vykdomos pailgintos dienos grupės veiklos metu, todėl pedagogams tarifikuojamos pailgintos dienos grupės valandos, o tai mažina mokytojų darbo užmokestį, lyginant su kitais tokį patį krūvį turinčiais pedagogais, nes pailgintos dienos grupės valandų įkainis yra mažesnis;

3. Gimnazijai, nevykdant ugdymo veiklos, mokinio ligos atveju, vasaros atostogų laikotarpiu tėvų mokestis nėra skaičiuojamas, nesurinktos lėšos nėra kompensuojamos iš savivaldybės biudžeto, todėl kyla problemų dėl pedagogų atlyginimų;

4. didėjant pedagogų atlyginimams, tėvų įmokų nepakanka. Jų taip pat trūksta atostoginiams išmokėti;

5. programos vykdymui nėra paskaičiuotos lėšos, reikalingos mokymo priemonėms, mokinių pažintinei veiklai bei mokytojų ir kitų programos vykdyme dalyvaujančių asmenų kvalifikacijai tobulinti.

Siūloma Gimnazijos programos įgyvendinimą finansuoti, paskaičiuojant lėšas darbo užmokesčiui pagal nuo 2021 metų sausio 1 d. taikomus pedagogams koeficientus, įskaičiuojant lėšas, reikalingas programos ugdymo reikmėms. Savivaldybės biudžeto lėšomis finansuoti privalomą meninio ugdymo dalį 2–8 muzikinėms klasėms (mokymas groti instrumentu) ir 45 neformaliojo švietimo valandas (vietoje pailgintos dienos grupės 45 valandų). Tėvų įmokomis finansuoti programos kultūrinio ir privalomo visoms klasėms meninio ugdymo bei 46 neformaliojo švietimo valandas (vietoje pailgintos dienos grupės 45 valandų). Lėšų pasiskirstymas pateiktas 1 lentelėje:

1 lentelė

|  |  |  |  |  |  |
| --- | --- | --- | --- | --- | --- |
| Finansuojama sritis ir lėšų poreikis (Eur) | Finansavimo šaltinis | | | | |
| Tėvų įmokos | | | Savivaldybės biudžetas | |
| Kultūrinis ugdymas | Meninis ugdymas, privalomas visoms klasėms | Neformalusis švietimas (pasirenkamas) | Meninis ugdymas, privalomas 2–8 muzikinėms kl. (mokymas groti instrumentu) | Neformalusis švietimas (pasirenkamas) |
| Programos valandos | 136 | 76 | 46 | 70 | 45 |
| Etatų skaičius (et.) | 5,76 | 3,26 | 1,95 | 3,01 | 1,95 |
| Lėšos  (DU, Programos ugdymo reikmėms, Eur) | 104838 | 59335 | 35492 | 54785 | 35492 |
| **Iš viso** | **258 val., 10,97 et. 199665 Eur** | | | **115 val., 4,96 et., 90 277 Eur** | |

Tėvų įmokos už 1 mėnesį pasiskirstytų taip: 1–4 klasių mokiniams (13 val./sav.) – 43 Eur; 5 – 8 klasių mokiniams –27 Eur (vid. 8,5 val. / sav.), I-IV klasių mokiniams (vid.. 5,15 val./sav.) –14,00 Eur.

Palyginimas pagal finansavimo šaltinius ir lėšų pasiskirstymą programos įgyvendinimui pateiktas 2 lentelėje:

2 lentelė

|  |  |  |
| --- | --- | --- |
| Finansavimo šaltinis | Dabartinis variantas | Siūlomas variantas |
| Savivaldybės biudžetas, Eur | 76 680,00 | 90 277 Eur |
| Tėvų įmokos, Eur | 141 400, | 199665 Eur |

1. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Klaipėdos miesto savivaldybės tarybos kolegijos (toliau – Kolegija) 2021 m. sausio 29 d. posėdyje buvo apsvarstytas Gimnazijos programos įgyvendinimas. Per posėdį iš pateiktų Gimnazijos programos 4-ių finansavimo variantų, aptartų Gimnazijos taryboje, Kolegijos protokoliniu nutarimu (2021 m. vasario 4 d. protokolas Nr. TAK-1) buvo pritarta 4-am variantui, kuris pateiktas šio aiškinamojo rašto 7 punkte (2 lentelė). Sprendimo projektą vertino Klaipėdos miesto savivaldybės administracijos Planavimo ir analizės bei Švietimo skyrių specialistai.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Gimnazija.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės aktų, nurodytų sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2014 m. rugsėjo 15 d. sprendimo Nr. T2-202 „Dėl kainų už atlygintinai teikiamas paslaugas, vykdant Meninio ugdymo programą Klaipėdos Vydūno gimnazijoje, patvirtinimo“ išrašas, 1 lapas.

3. Klaipėdos miesto savivaldybės tarybos 2016 m. sausio 28 d. sprendimo Nr. T2-8 „Dėl Klaipėdos miesto savivaldybės tarybos 2014 m. rugsėjo 15 d. sprendimo Nr. T2-202 „Dėl kainų už atlygintinai teikiamas paslaugas, vykdant Meninio ugdymo programą Klaipėdos Vydūno gimnazijoje, patvirtinimo“ pakeitimo“ išrašas, 1 lapas.

4. Klaipėdos miesto savivaldybės tarybos 2018 m. gruodžio 20 d. sprendimo Nr. T2-271 „Dėl Klaipėdos miesto savivaldybės tarybos 2014 m. rugsėjo 15 d. sprendimo Nr. T2-202 „Dėl kainų už atlygintinai teikiamas paslaugas, vykdant Meninio ugdymo programą Klaipėdos Vydūno gimnazijoje, patvirtinimo“ pakeitimo“ išrašas, 1 lapas.

5. Klaipėdos miesto savivaldybės tarybos kolegijos 2021 m. vasario 4 d. protokolo Nr. TAK-1 išrašas, 4 lapai.

6. Gimnazijos tarybos 2019 m. birželio 20 d. posėdžio protokolo Nr.V2-4 išrašas, 1 lapas.

Švietimo skyriaus vedėja Laima Prižgintienė